### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra SF**

Et barn tilbringer en stor del af sit hverdagsliv i dagtilbuddet, og det er afgørende, at barnet mødes i sine forudsætninger og behov med en kvalificeret og tidlig indsats, som styrker barnets deltagelsesmuligheder i børnefællesskabet.

Men dagtilbudsområdet oplever en stigning i antallet af børn, som har brug for specialpædagogisk intervention og ekstra støtte i hverdagen for at trives og udvikle sig. Hertil kommer, at der gennem en årrække har været et stigende pres på kapaciteten i de særlige dagtilbud efter servicelovens § 32 for børn med betydelig og varigt nedsat fysisk og/eller psykisk funktionsevne. Årsagerne til dette kan være mange og indbefatter bl.a. øget fokus på tidlig indsats, en tendens til at familier med børn med særlige behov flytter imod de større kommuner med flere kompetente tilbud til målgruppen, samt et generelt stigende børnetal i [adresse].

Når der er en stigning af antallet af indstillinger og ventetid på den rette hjælp, går det ud over børnenes trivsel og udvikling, og det kan forstærke og forværre de udfordringer barnet har på både kort og langt sigt. En tidlig indsats er derfor afgørende for at skabe bedst mulig læring og trivsel for alle børn

Der har gennem en årrække været et stigende pres på kapaciteten i de særlige dagtilbud efter servicelovens § 32.

Forud for visitationen i 2021 var der i alt 78 nye børn med behov for en § 32 plads. Hertil kommer et generelt stigende pres på det specialpædagogiske område, som betyder at det er svært at skabe det rigtige antal pladser og løsninger for børnene.

Den midlertidige afdeling, [adresse], under dagtilbuddet Skovbrynet, som i 2020 blev oprettet med 17 § 32-pladser, er en midlertidig løsning frem mod, at der etableres 26 permanente § 32-pladser på [adresse] ifm. at Stenagerskolen flyttes til [adresse] i 2022. Allerede nu står det dog klart, at de yderligere 9 pladser, som etableres, ikke er tilstrækkelige for at dække det nuværende og fremtidige forventede pres på særlige dagtilbudspladser.

Der er derfor behov for en kapacitetsudvidelse af de særlige dagtilbud.

Stillet af Sonny Jessen, Borris Danielsen, Jenny Jensen og Sofie Lauridsen.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.